امریکا: پاکستان بايد سرحد کنترول کړي
د امریکا د دفاع وزارت لوړ رتبه چارواکو له پاکستان نه وغوښتل چې له افغانستان سره د خپل سرحد په اوږدو کې امنیت ټینگ کړي او د سرحد نه د جگ
د امریکا غږ الفه سین له پنټگان نه په خپل رپوټ کې وايي، د امریکا د پوځ ستر درستیز، د سمندري قواوو ستر جنرال مایک مولن ې چهارشنبې په ورځ وویل، تیره اونۍ یې پاکستان ته یې د خپل سفر په جریان کې د هغه ملک مشرانو ته ویلي چې د ناامنه او پرانیستو سرحدونو له آمله په افغانستان کې د افراطیانو حملې زیاتې شوي او پاکستان باید ددغې وضعې د ښه کولو لپاره اقدام وکړي. ښاغلي مولن وویل: ”د سرحد موضوع ډیر حساسه ده او د حل چاره به یې کوو. ما ټولو پاکستاني مشرانو ته دا خبره له هغوی سره د لیدلو پر وخت وکړه. او دا مشکل باید په عاجل ډول حل شي او ځنډ پکې رانشي. خلاصه باید ووایم، موږ وینو چې یو زیات شمیر افراطیان او بهرني جگړه ماران د کوم مشکل او مانع پرته د پاکستان له سرحد نه اوړي. دا خوځښت باید نور بند شي”. ستر جنرال مایک مولن وویل، افراطیان د پاکستان په خاوره کې په خپلو پټو ځایونو کې د هغې حملې نه چې په نورستان کې یې د افغاني او امریکايي قواوو پر یوه پوسته وکړه او نهه تنه امریکايي عسکر یې ووژل، د لا قوي عملیاتو لپاره تیاری نیسي او خپل خلک روزي. خو د پاکستاني مطبوعاتو هغه رپوټ یې رد کړ چې گواکې د پاکستان چارواکو ته خبردارئ ورکړی که د سرحد په اوږدو کې د افراطیانو په خلاف اقدام ونکړي نو امریکا به دا کار وکړي. د امریکا د دفاع وزیر رابرټ گیټس چې له سترجنرال مایک مولن سره یې په یوه مشترک کانفرانس کې خبرې کولې هغه رپوټونه رد کړل چې وايي، امریکايي قواوې د افغانستان په خوا کې د حملې تیاری نیسي خو په راتلونکي وخت کې یې دداسې کار امکان رد نه کړ. هغه وویل: ”په دې خبرې کې شک نشته چې له سرحد څخه د پاکستان پر خوا باندې د فشار نشتوالی باعث شوی چې زیاتو خلکو ته ددې زمینه برابره شي چې له سرحد نه واوړي او حملې وکړي. ددغې وضعې د ښه کولو لپاره دا وخت هم د پاکستان په خوا کې او هم د افغانستان په خوا کې هڅې روانې دي. خو زه هم په دې باور یم، لکه څنگه چې ستر جنرال مولن وویل، د پاکستان په خوا کې اقدام ته ضرورت دی. هلته باید پر طالبانو او نورو افراطي ډلو فشار راوړل شي”.